Colegio Arubano

**Colegio Arubano** ta un scol secundario na Aruba cu ta brinda enseñansa na nivel di HAVO y VWO. E scol ta den funcion desde 1959 y ta resorta bou di Stichting Middelbaar Onderwijs Aruba (SMOA).

## Historia
Iniciado y promotor pa establece enseñansa avansa na Aruba tabata Frere Arnold (Everardus Nicolaas Mulders, 1918-1980). Entre 1946 y 1970 e tabata docente y director di La Salle College na Oranjestad, cual na 1949 a cuminsa cu e prome klasnan di HBS. Na aña 1959 SMOA, cu a ser funda pa Obispado di Willemstad y Stichting Katholieke Scholen (SKS) a funda Colegio Arubano. Monseigneur Holterman a biaha di Corsou pa presencia e apertura oficial di e scol dia 7 di september 1959. Den e tempo ey e scol tabata un HBS catolico cu duracion di cinco aña, cu algun klas den un barak y facilidad temporal na Maria College. 

A habri e facilidad actual na Vondellaan tres aña despues, sin e edificio di tres piso cu a ser construi den añanan setenta. Na 1963 Monseigneur Holterman a bishita e edificio pa bendicion'e. Den añanan sesenta Colegio Arubano a ricibi dos bishita di Reina Juliana y Prins Bernard. Colegio Arubano ta ofrece un cantidad di mas o menos diesseis materia, dependiendo di e aña cu ta cursa (jaarlaag). 

Dia 19 di december 1979 Colegio Arubano ta habri un anexo na San Nicolas. Aktualmente e facilidadnan aki a wordo converti den un scol publico bou di nomber di Colegio Nigel Matthew.

## Organisacion
Colegio Arubano tin mas o menos 150 docente y mas o menos 2200 studiante. 

Na 1972 e scol a haya su prome rector Arubano, Richard Harms. Na 1979 Dolf Hoevertsz a tuma e puesto aki. E siguente rector tabata Hector Kolfin desde 1993 te cu 2010.

Na aña escolar 2004/2005 a introduci "Ciclo Basico" y na aña escolar 2006/2007 a introduci "Ciclo Avansa". A base di e resultadonan di scol, e alumnonan di Ciclo Basico por continua pa e di tres aña di Ciclo Avansa HAVO of Ciclo Avansa VWO.

### Ciclo Basico
E prome dos añanan cu un studiante ta atende Colegio Arubano, actualmente yama Ciclo Basico ta inclui materia preparativo pa e siguente añanan di e curriculum na Colegio Arubano. Studiantenan por drenta Ciclo Basico den e prome aña despues di a traha e prueba di entrada cu exito durante su ultimo aña na scol basico of via un scol di MAVO, despues di e prome tres lunanan di e prome aña of den tweede klas. Asina ki e lo drenta Ciclo Basico 2.
Ciclo Basico ta ofrece un total diesdos materia. Algun di esakinan, por ehempel ASW, ta un combinacion di materianan cu den e prome aña di Ciclo Avansa ta split den e materianan original. Den e caso aki e materianan ta Economie y M&O (Economia y M&O), Geschiedenis (Historia) y Aardrijkskunde (Geografia).
Na final di Ciclo Basico 2, a base di e resultadonan di e studiante, e lo sigui pa HAVO of VWO 3. E rekisitonan pa HAVO y VWO ta varia y ta cambia de bes en cuando. Generalamente e rekisitonan ta un minimo di 90 punto en total y un averahe di 7 pa e materianan Nederlands, Engels y Wiskunde (Hulandes, Ingles y Matematica) pa VWO. 
Si e resultadonan no tabata optimo, e studiante lo keda sinta of lo tin cu bandona scol pa un MAVO. Ya cu den Ciclo Basico 1 e studiante no mag di keda sinta. Si su resultadonan no ta satisfactorio, e lo mester bandona e scol.

### Ciclo Avansa
Desde HAVO 3 te cu HAVO 5 y desde VWO 3 te cu VWO 6 e studiantenan di Colegio Arubano ta den Ciclo Avansa. 
Den HAVO 3 e studiantenan ta haya un total di diescinco materia y den VWO 3 diesseis. E diferencia aki ta pa motibo cu VWO ta haya Frances tambe, cu exepcion di Colegio Arubano San Nicolaas, ya cu aki no ta ofrece Frances den VWO 3.

**Pakete di Materia** 

Durante e aña escolar di HAVO 3 y VWO 3, e studiantenan ta haya informacion for di e decanonan y nan mentor tocante diferente estudionan y HBO of WO ya cu na final di e aña aki nan lo tin cu scoge un pakete cu 7 vak pa HAVO y 8 vak pa VWO for di esnan cu nan a trata e aña ey. E materianan obligatorio te examenklas ta *CKV*(musica,baile,arte visual y arte dramatico) *LO* (educacion fisico), Hulandes, Ingles,Matematica y I&S (Maatschappijleer,Estudionan Social). Den HAVO  e alumnonan por scoge e pakete di Humaniora cu no ta inclui Wiskunde como materia obligatorio. Den VWO tur pakete ta inclui Wiskunde. 

E paketenan cu por scoge ta *Mens & Maatschappij*, *Natuurwetenschappen* y *Humaniora*.
*Mens & Maatschappij* ta pone enfasis riba e parti economico y legal cu materianan obligatorio manera Economie of M&O. *Natuurwetenschappen* ta trata sciencia y salud, cu Scheikunde (Kimica) como materia obligatorio. Den e pakete aki e studiante por scoge entre otro Natuurkunde (Fisica) y/of Biologie si e ta desea di sigui un carera den algun ramo di  medicina of ingenieria. *Humaniora* ta trata estudionan social, artistico y educacional. Den e pakete aki e studiante tin CKV como materia obligatorio. Na esaki e por agrega matematica, geografia,historia of algun idioma di su preferencia. Actualmente e pakete aki ta accesibel pa alumnonan di HAVO so. Den e paketenan e alumnonan lo mester scoge un tipo di Wiskunde, sea Wiskunde A,B of D. Un pakete cu Wiskunde D mester ta combina cu Wiskunde B. E cantidad di studiantenan cu ta scoge Wiskunde D hunto cu Wiskunde B generalmente ta chikito, lo cual ta haci cu tin biaha e studiantenan no por scoge e materia Wiskunde D mes.  

Durante e prome periodo di HAVO 4 y VWO 4 e studiantenan por cambia materia of pakete completo,si nan ta determina cu conseho di nan docente cu un otro materia of pakete lo ta mas miho pa nan y naturalmente mas relevante pa e estudio cu nan lo kier sigui mas adelante. Na final di e di cuater aña di Ciclo Avansa, e unico forma pa cambia pakete ta pa ripiti e aña. Despues di e aña aki e studiantenan lo keda cu nan pakete te examenklas.